Llythyrau Paul at Timotheus

Ceir Llythyrau Paul at Timotheus yn y Testament Newydd, sef rhan olaf y Beibl Cristnogol. Ceir dau lythyr, sef Llythyr Cyntaf Paul at Timotheus ac Ail Lythyr Paul at Timotheus, sy'n cyfrif fel llyfrau yn y Beibl canonaidd. Fe'i hysgrifenwyd gan yr Apostol Paul, un o ddisgyblion pennaf Iesu o Nasareth, at ei ddisgybl yntau, Timotheus,  a ddaeth yn esgob Ephesus yn Asia Leiaf, yn ôl Eusebius. Maent yn rhan o gyfres o lythyrau gan Paul a geir yn llyfrau'r Testament Newydd. Nid yw pob ysgolhaig yn credu eu bod yn waith dilys gan Paul.

 Llythyr Cyntaf Paul at Timotheus 
Ar ddechrau'r Llythyr Cyntaf mae Paul yn rhybuddio Timotheus rhag ddilyn "athrawiaethau gau" ac yn diolch am drugaredd Duw. Fe â yn ei flaen i roi cyfarwyddiadau ynglŷn â gweddïo ac i ddisgrifio cymwysterau esgobion a diaconiaid. Sonia am "ddirgelwch" y ffydd Gristnogol gan ragfynegi dyfodol gogoneddus iddi ond gan rybuddio y bydd rhai yn cefni arni hefyd. Yn rhan olaf y llythyr mae'n troi at faterion moesol ac ysbrydol yn cynnwys dyletswyddau'r credadyn tuag at eraill."Llythyr Cyntaf Paul at Timotheus", Y Beibl Cymraeg Newydd

 Ail Lythyr Paul at Timotheus 
Mae'r Ail Lythyr yn fyrrach. Mae Paul yn pregethu teyrngarwch i'r Efengyl ac yn annog Timoetheus i fod yn "filwr da i Iesu Grist". Sonia wedyn am ymddygiad pobl yn y "Dyddiau Diwethaf", sef y cyfnod cyn Dydd y Farn. Mae'r llythyr yn gorffen ar nodyn personol gyda Paul yn gofyn i Timotheus ddod ato yn fuan a rhoi cyfarchion i'w trosglwyddo ganddo i ddisgyblion eraill."Ail Lythyr Paul at Timotheus", Y Beibl Cymraeg Newydd

Cyfeiriadau

Categori:Llyfrau'r Testament Newydd
Categori:Llythyrau Paul